Eukeri wa Lyon (380 hivi - 449 hivi) alikuwa askofu mkuu wa mji huo wa Gaul (leo Ufaransa). Tangu kale anaheshimiwa na Kanisa Katoliki kama mtakatifu. Sikukuu yake huadhimishwa tarehe 16 Novemba. Kisha kufiwa mke wake Galla, alitawa pamoja na wanae Veranius and Salonius katika monasteri ya Lérins, iliyoanzishwa na Honoratus juu ya kisiwa karibu na Antibes. Baadaye alihamia kisiwa cha Lerona (sasa Sainte-Marguerite), akisoma na kujitesa kwa lengo la kujiunga na Mababu wa jangwani. Kumbe Yohane Kasiano alifika huko Marseille na kuandika sehemu ya pili ya Collationes (namba 11-17) kwa heshima ya Eukeri na Honoratus. Wakati huohuo Eukeri aliandika De laude Eremi ("Sifa ya Jangwa") kwa askofu Hilari wa Arles. Pia aliandika Epistola paraenetica ad Valerianum cognatum, de contemptu mundi kuhusu kudharau ulimwengu. Liber formularum spiritalis intelligentiae inatetea uhalali wa kufafanua kiroho Biblia. Kati ya maandishi yake kuna pia Institutiones ad Salonium, barua na homilia kadhaa n.k. Kutokana na sifa yake, alichaguliwa kuwa askofu wa Lyon mwaka 434 hivi; kwa msingi huo hakika alihudhuria Mtaguso wa Orange (441) akaendelea na cheo hicho hadi kifo chake.